钦定古今图书集成/明伦汇编/官常典/第406卷 > 郦食其
## 钦定古今图书集成/明伦汇编/官常典/第406卷 > 郦食其

按《汉书》本传：“食其，陈留高阳人也。好读书，家贫，落魄
无衣食业，为里监门然吏，县中贤豪不敢役，皆谓之
狂生。及陈胜、项梁等起，诸将徇地过高阳者数十人，
食其闻其将皆握齱，好苛礼，自用不能听大度之言，
食其迺自匿。后闻沛公略地陈留郊，沛公麾下骑士
适食其里中子，沛公时时问邑中贤豪。骑士归，食其”
见谓曰：“‘吾闻沛公嫚易，人有大略，此真吾所愿从游，
莫为我先’。若见沛公，谓曰：‘臣里中有郦生，年六十馀，
长八尺，人皆谓之狂生，生自谓我非狂’。”骑士曰：“沛公
不喜儒，诸客冠儒冠来者，沛公辄解其冠，溺其中。与
人言，常大骂，未可以儒生说也。”食其曰：“第言之。”骑士
从容言食其所戒者。沛公至高阳传舍，使人召食其。
食其至，入谒。沛公方踞床，令两女子洗而见食其。食
其入，即长揖不拜，曰：“足下欲助秦攻诸侯乎？欲率诸
侯攻秦乎？”沛公骂曰：“竖儒！夫天下同苦秦久矣，故诸
侯相率攻秦，何谓助秦？”食其曰：“必欲聚徒合义，兵诛无道，秦不宜踞见长者。”于是沛公辍洗起衣，延食其
上坐谢之。食其因言六国从衡。时沛公喜，赐食其食，
问曰：“计将安出？”食其曰：“足下起瓦合之卒，收散乱之
兵，不满万人，欲以径入彊秦，此所谓探虎口者也。夫
陈留天下之冲，四通五达之郊也。今其城中又多积
粟，臣知其令。今请使令下。足下即不听，足下举兵攻
之，臣为内应。”于是遣食其往，沛公引兵随之，遂下陈
留，号食其为广野君。食其言弟商使将数千人从沛
公西南略地。食其尝为说客，驰使诸侯。汉三年秋，项
羽击汉，拔荥阳，汉兵遁保巩。楚人闻韩信破赵，彭越
数反梁地，则分兵救之。韩信方东击齐，汉王数困荥
阳、成皋，计欲捐成皋以东，屯巩、雒以距楚。食其因曰：
“臣闻之，知天之天者，王事可成；不知天之天者，王事
不可成。王者以民为天，而民以食为天。”夫敖仓，天下
转输久矣，臣闻其下乃有臧粟甚多。楚人拔荥阳，不
坚守敖仓，迺引而东，令适卒分守成皋，此乃天所以
资汉。方今楚易取而汉反郤，自夺便，臣窃以为过矣。
且两雄不俱立，楚汉久相持不决，百姓骚动，海内摇
荡，农夫释耒，红女下机，天下之心未有所定也。愿足
下急复进兵，收取荥阳，据敖庾之粟，塞成皋之险，杜
太行之道，距飞狐之口，守白马之津，以示诸侯形制
之势，则天下知所归矣。方今燕赵已定，惟齐未下。今
田广据千里之齐，田间将二十万之众，军于历城。诸
田宗彊负海岱，阻河济，南近楚、齐，人多变诈，足下虽
遣数十万“师，未可以岁月破也。臣请得奉明诏，说齐
王使为汉而称东藩。”上曰：“善。”乃从其画，复守敖仓，而
使食其说齐王曰：“王知天下之所归乎？”曰：“不知也。”曰：
“知天下之所归，则齐国可得而有也；若不知天下之
所归，即齐国未可保也。”齐王曰：“天下何归？”食其曰：“天
下归汉。”齐王曰：“先生何以言之？”曰：“汉王与项王戮力
西面击秦，约先入咸阳者王之。项王背约不与，而王
之汉中。项王迁杀义帝，汉王起蜀汉之兵，击三秦，出
关而责义帝之负处。收天下之兵，立诸侯之后，降城
即以侯其将，得赂则以分其士，与天下同其利，豪英
贤材皆乐为之用。诸侯之兵四面而至，蜀汉之粟方
船而下。项王有背约之名，杀义”帝之负，于人之功无
所记，于人之罪无所忘，战胜而不得其赏，拔城而不
得其封；非项氏莫得用事。为人刻印，玩而不能授；攻
城得赂，积财而不能赏；天下畔之，贤材怨之，而莫为
之用。故天下之士归于汉王，可坐而策也。夫汉王发
蜀汉，定三秦，涉西河之外，援上党之兵，下井陉，诛成
安君，破北魏，举“三十二城，此黄帝之兵，非人之力，天
之福也。今已据敖仓之粟，塞成皋之险，守白马之津，
杜太行之厄，距飞狐之口，天下后服者先亡矣。王疾
下汉王，齐国社稷可得而保也；不下汉王，危亡可立
而待也。”田广以为然，乃听食其罢历下兵守战备，与
食其日纵酒。韩信闻食其冯轼下齐七十馀城，迺夜
度兵平原袭齐。齐王田广闻汉兵至，以为食其卖己，
迺亨食其，引兵走汉。十二年，曲周侯郦商以丞相将
兵击黥布有功。高祖举功臣，思食其，食其子疥数将
兵，上以其父故，封疥为高梁侯，后更食舞阳。